હાલમાં જ અમદાવાદ જિલ્લાના બાવળા તાલુકામાં ઈંટના ભઠ્ઠા પર ભાર વહન કરવા અર્થે રખાયેલાં ખચ્ચરમાં આ રોગ જણાતા તંત્ર દોડતું થઈ ગયું હતું. તાલુકાના ચિયાડા અને ઝેકડા ગામના ઇંટના ભઠ્ઠા પરથી પશુપાલન વિભાગની ટીમે બે ખચ્ચરોનાં લોહીનાં સેમ્પલ લઈને રાજ્યકક્ષાની લેબોરેટરીમાં ચકાસણી અર્થે મોકલ્યાં હતાં. જેમાં બંને ખચ્ચરોને ગ્લેન્ડરની બીમારી જણાતાં ઈંજેક્શન આપીને મોતને ઘાટ ઉતારી દેવાયાં હતાં અને ઊંડા ખાડા ખોદીને દાટી દેવાયાં હતાં જેથી અન્ય પશુઓને આ ચેપી બીમારીથી બચાવી શકાય. બાદમાં અન્ય રર૦ પશુઓનાં લોહીનાં સેમ્પલ લઈને હરિયાણાની હિસારસ્થિત લેબોરેટરીમાં તપાસાર્થે મોકલ્યાં હતાં. જેમાંથી ૯ પશુઓનો રિપોર્ટ પોઝિટિવ આવતાં તે તમામને પણ ઈંજેક્શન આપીને મોતની નીંદમાં સુવડાવી દેવાયાં હતાં. બાવળા તાલુકા પશુચિકિત્સા અધિકારી આર. જી. પટેલ કહે છે, “પશુપાલન વિભાગ અન્ય પશુઓમાં આ બીમારી ન ફેલાય તે અંગે પૂરતું ધ્યાન આપી રહ્યો છે.”